Diari Oficial de la Generalitat Valenciana


Sumari del DOGV 4857, del 06-10-2004 (2004/10572)

DECRET 184/2004, d'1 d'octubre del Consell de la Generalitat, pel qual s'aprova el Reglament Orgànic i Funcional de la Conselleria d'Empresa, Universitat i Ciència.
--------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2004/10/01/184/dof/vci/html**

### Dades del document

Número de DOGV
:   4857

Data del DOGV
:   06-10-2004

Secció del DOGV
:   I. DISPOSICIONS GENERALS

Número del document
:   2004/10818


Data del document
:   01-10-2004

Organisme emissor
:   Conselleria d'Empresa, Universitat i Ciència

Tipus de document
:   Decret

Anàlisi jurídica

 Descriptors 

:   * Conselleria Empresa, Universitat i Ciència
    * Seguretat i Promoció Industrial Valenciana, SA
    * Fundació Valenciana de la Qualitat
    * administració regional
    * reglament intern
    * legislació

DECRET 184/2004, d'1 d'octubre del Consell de la Generalitat, pel qual s'aprova el Reglament Orgànic i Funcional de la Conselleria d'Empresa, Universitat i Ciència. [2004/X10064]
  
El Decret 131/2004, de 27 d'agost, del Consell de la Generalitat, determina el nombre i la denominació de les conselleries en què s'organitza l'administració de la Generalitat.
  
El Decret 8/2004, de 3 de setembre, del president de la Generalitat, assigna a la Conselleria d'Empresa, Universitat i Ciència les competències en matèria d'empresa, indústria, comerç interior i exterior, consum, universitats, investigació i innovació tecnològica.
  
D'altra banda, el Decret 133/2004, de 3 de setembre, del Consell de la Generalitat, establix l'estructura orgànica bàsica de la Presidència i de les conselleries de l'administració de la Generalitat, tot establint en la seua disposició final primera que el Consell de la Generalitat procedirà a l'aprovació dels reglaments orgànics i funcionals de les Conselleries afectades.
  
En el present moment es considera per tant necessari dictar una nova norma que regule l'estructura orgànica i funcional de la Conselleria d'Empresa, Universitat i Ciència, i determinar les funcions que s'atribuïxen als òrgans superiors i centres directius que la componen així com el de les unitats administratives de superior rang que s'adscriuen a cada un d'estos.
  
Per tot això, de conformitat amb el que establixen els articles 35 f) i 70 de la Llei de Govern Valencià, a proposta del conseller d'Empresa, Universitat i Ciència, i amb la deliberació prèvia del Consell de la Generalitat, en la reunió del dia 1 d'octubre de 2004,
  
DECRETE
  
Títol I
  
Disposicions generals
  
Article 1
  
La Conselleria d'Empresa, Universitat i Ciència és el màxim òrgan encarregat de la direcció i l'execució de la política del Consell de la Generalitat en les matèries d'empresa, indústria, comerç interior i exterior, consum, universitats, investigació i innovació tecnològica i exercirà les competències que legalment té atribuïdes a estos efectes.
  
Article 2
  
1. Territorialment, la Conselleria d'Empresa, Universitat i Ciència s'organitza en serveis centrals i serveis territorials. Els serveis centrals tenen competència sobre tot el territori de la Comunitat Valenciana.
  
2. Els serveis territorials d'àmbit provincial són l'expressió organitzativa del principi de desconcentració que regix l'activitat administrativa de la Conselleria. Al front dels serveis territorials de cada província hi haurà un director territorial de la Conselleria d'Empresa, Universitat i Ciència amb dependència orgànica del sotssecretari.
  
Article 3
  
1. Sota l'autoritat del conseller, la Conselleria d'Empresa, Universitat i Ciència està integrada pels següents òrgans superiors i de nivell directiu:
  
a) La Secretaria Autonòmica d'Empresa.
  
b) La Secretaria Autonòmica d'Universitat, Ciència i Tecnologia
  
c) La Sotssecretaria.
  
d) La Direcció General d'Indústria i Comerç.
  
e) La Direcció General de Seguretat Industrial i Consum.
  
f) La Direcció General d'Exportació.
  
g) La Direcció General d'Universitat i Formació Superior.
  
h) La Direcció General d'Investigació i Transferència Tecnològica
  
i) La Direcció General de Coordinació d'Infraestructures Científiques i Tecnològiques.
  
2. S'adscriuen a la Conselleria d'Empresa, Universitat i Ciència l'Institut de la Petita i Mitjana Indústria de la Generalitat Valenciana (IMPIVA), la Fundació Valenciana de la Qualitat i les empreses públiques Seguretat i Promoció Industrial Valenciana, SA, i l'Institut Valencià de l'Exportació, IVEX, SA.
  
Títol II
  
De l'estructura i funcions dels òrgans superiors,
  
directius i serveis centrals de la conselleria
  
Capítol I
  
Del conseller
  
Article 4
  
1. El conseller, en la seua condició de màxima autoritat de la Conselleria, ostenta totes les competències inherents al càrrec, i expressament té atribuïdes les funcions següents:
  
a) Proposar al Consell de la Generalitat el nomenament i el cessament d'alts càrrecs del departament.
  
b) Preparar i presentar al Consell de la Generalitat els avantprojectes de llei, les propostes d'acord i els projectes de decret relatius a les qüestions pròpies del departament, i referendar estos últims una vegada aprovats.
  
c) Formular motivadament els avantprojectes de pressupost de la Conselleria.
  
d) Exercir la potestat reglamentària en les matèries pròpies de la Conselleria, en forma d'ordes d'esta.
  
e) Proposar al Consell de la Generalitat, per a la seua aprovació, l'estructura i organització de la Conselleria.
  
f) Executar els acords del Consell de la Generalitat en el marc de les seues competències.
  
g) Resoldre els recursos que s'interposen contra resolucions dels organismes o autoritats de la Conselleria que no estiguen adscrits a una secretaria autonòmica, o els d'esta quan no esgoten la via administrativa, llevat de les excepcions establides en les lleis.
  
h) Resoldre els conflictes d'atribucions que sorgisquen entre diferents òrgans i autoritats de la Conselleria.
  
i) Exercir la direcció, iniciativa, inspecció i la resta de funcions que li corresponguen respecte als organismes, entitats i societats adscrits a la Conselleria.
  
j) Disposar de les despeses pròpies dels serveis de la Conselleria dins dels límits legals i pressupostaris i disposar del crèdit exigible i fer la corresponent proposta de pagament.
  
k) Exercir les facultats ordinàries en matèria de contractació administrativa dins dels límits legals i pressupostaris.
  
l) Atorgar o proposar, si és el cas, les recompenses que escaiguen i exercir les potestats disciplinàries i correctives d'acord amb les disposicions vigents.
  
m) Qualssevol altres facultats que li atribuïren les lleis, els reglaments, el Consell de la Generalitat o el president de la Generalitat.
  
2. En els casos d'absència o malaltia del titular del departament, s'aplicarà el que disposa l'apartat i) de l'article 16 de la Llei de la Generalitat 5/1983, de 30 de desembre, de Govern Valencià. Fins que es resolga la substitució, les funcions d'aquell o aquella com a titular del departament seran exercides temporalment pels titulars de les secretaries autonòmiques, llevat de les que li corresponen com a membre del Consell de la Generalitat, seguint l'orde de prelació previst en l'article 52 del Decret 133/2004, de 3 de setembre, del Consell de la Generalitat, pel qual s'establix l'estructura orgànica de la Presidència i de les Conselleries de l'administració de la Generalitat.
  
L'esmentat orde s'aplicarà així mateix, a efectes de la seua substitució, per a les secretaries autonòmiques, sotssecretaries i direccions generals.
  
El que establixen els paràgrafs anteriors s'entén sense perjudici del que, si és el cas, dispose el conseller mitjançant resolució.
  
Article 5
  
1. El Consell de Direcció és l'òrgan col·legiat d'assessorament i assistència al conseller en l'elaboració, la coordinació i l'execució del programa d'actuacions del departament. sota la presidència del titular de la Conselleria, el Consell de Direcció està integrat pels titulars de les secretaries autonòmiques, sotssecretaria, les direccions generals i el director del Gabinet del Conseller, que exercirà la secretaria del dit Consell.
  
2. A les sessions del Consell de Direcció podran assistir, a més, els directors, caps o responsables de centres, òrgans, unitats o ens adscrits al departament, quan el conseller ho estime convenient.
  
3. El Consell de Direcció pot reunir-se en ple o en comissions. Es podran constituir totes les comissions que acorde el titular del departament, el qual determinarà els membres que han d'integrar-les i designarà les persones que han d'exercir la presidència i la secretaria, sense perjudici que exercisca la facultat de presidir-les personalment.
  
4. Igualment, el conseller pot acordar, sempre que ho considere convenient, la constitució d'altres òrgans o comissions de caràcter consultiu i d'assessorament, per a matèries concretes o assumptes específics, amb la composició que en cada cas determine.
  
Article 6
  
Directament adscrit al conseller hi haurà un gabinet, com a òrgan d'assistència i suport a este, que realitzarà les funcions que aquell li encomane
  
Capítol II
  
De les secretaries autonòmiques
  
Article 7
  
A les secretaries autonòmiques els correspon dirigir i coordinar els centres directius que s'adscriguen sota la seua dependència així com les unitats administratives que s'hi integren.
  
Secció primera
  
De la Secretaria Autonòmica d'Empresa
  
Article 8
  
1. Sota l'autoritat del conseller, la Secretaria Autonòmica d'Empresa exercirà les funcions que li atribuïx l'article 74 de la Llei de Govern Valencià, en matèria d'indústria, mineria, metrologia, artesania, comerç interior i exterior i consum.
  
2. La Secretaria Autonòmica d'Empresa es compon dels òrgans següents:
  
- La Direcció General d'Indústria i Comerç.
  
- La Direcció General de Seguretat Industrial i Consum.
  
- La Direcció General d'Exportació.
  
Article 9
  
A la Direcció General d'Indústria i Comerç li correspon exercir les funcions en matèria d'indústria llevat de les relatives a seguretat industrial, mineria, artesania i comerç interior.
  
Article 10
  
1. De la Direcció General d'Indústria i Comerç depenen l'Àrea d'Indústria i Mines i l'Àrea de Comerç
  
2. A l'Àrea d'Indústria i Mines li correspon:
  
a) L'elaboració de la normativa i plans d'actuació, coordinació i control en les matèries d'indústria, qualitat industrial, aprofitament de jaciments miners, aigües mineromedicinals i sector artesà.
  
b) L'elaboració d'estudis, informes i propostes sobre resolució d'expedients, procediments, organització i ordenació en matèria d'indústria, qualitat industrial, minera i pirotècnia, i artesania.
  
c) La centralització del Registre d'Establiments Industrials així com la seua actualització i manteniment.
  
d) La realització d'estudis i l'elaboració de propostes i plans d'actuació amb vista a la promoció, la diversificació, la modernització i la millora de la competitivitat i de la qualitat del sector industrial.
  
e) L'anàlisi i el seguiment de les actuacions relatives a la promoció, el desenvolupament i el foment dels sectors industrial i miner.
  
f) La identificació, caracterització, anàlisi estratègica i promoció de sectors industrials, així com la realització d'actuacions de foment i diversificació per als nous sectors emergents.
  
g) L'elaboració d'estudis i projectes d'actuacions amb vista a la promoció i el desenvolupament del sector artesà i l'execució dels plans de foment i ordenació de l'artesania.
  
h) La planificació, la programació, el seguiment i l'avaluació d'actuacions administratives relatives a la política industrial desenvolupada per la Direcció General.
  
i) L'organització, la tramitació i la gestió administrativa i el seguiment pressupostari de plans, programes, projectes i altres actuacions de foment i desenvolupament de política industrial.
  
j) La coordinació, funcionalment, de les unitats territorials en matèria de la seua competència.
  
k) Qualsevol altra que li encomanen els titulars de la Conselleria o de la Secretaria Autonòmica de què depenen, o que li atribuïsquen les disposicions vigents.
  
3. A l'Àrea de Comerç li correspon.
  
a) El desenvolupament d'accions tendents a l'ordenació i la reglamentació de l'activitat comercial, des del punt de vista funcional i sectorial així com l'elaboració dels corresponents indicadors sobre l'evolució del sector.
  
b) L'assessorament i la informació en matèria d'establiment i utilització dels espais comercials per a l'assoliment d'un nivell adequat d'equipaments i la correcta inserció de les noves formes i unitats comercials en el sector.
  
c) Les actuacions en matèria d'inspecció i de defensa de la competència.
  
d) La formació i capacitació dels agents del sector de la distribució, així com l'estudi, el coneixement i la difusió de les estructures comercials, els canals i els processos de comercialització existents; la difusió i la divulgació de la informació relativa tant a aspectes normatius com qualsevol altra que puga resultar d'interés.
  
e) La concertació, la tutela, la promoció i l'impuls de Cambres de Comerç, Indústria i Navegació de la Comunitat Valenciana i el seu Consell. L'ordenació i la reglamentació en matèria de fires comercials
  
f) L'elaboració de propostes per a la reforma, la modernització i millora de les estructures comercials i dels programes de distribució comercial, l'adaptació de noves tecnologies, el foment de projectes de cooperació econòmica entre empreses del sector i la creació i millora d'espais urbans d'ús predominantment comercial i altres equipaments col·lectius, així com l'estudi, el desenvolupament i l'execució dels programes d'ajuda al finançament de projectes destinats a este fi.
  
g) L'impuls de l'associacionisme comercial i l'assistència tècnica en col·laboració amb altres institucions i entitats. El suport a la realització de manifestacions comercials de caràcter local o comarcal.
  
h) L'elaboració de propostes de mesures encaminades a l'execució de la política de preus de la Generalitat i la tramitació, la informació i l'elaboració de propostes de resolució dels expedients en matèria de preus que hagen de sotmetre's al conseller i a la Comissió de Preus de la Generalitat.
  
i) La coordinació, funcionalment, de les unitats territorials en matèria de la seua competència.
  
j) Qualsevol altra que li encomanen els titulars de la Conselleria o de la secretaria autonòmica de què depenen, o que li atribuïsquen les disposicions vigents.
  
Article 11
  
A la Direcció General de Seguretat Industrial i Consum li correspon exercir les funcions en matèria de seguretat industrial, metrologia, inspecció tècnica de vehicles, metalls preciosos, protecció i defensa dels consumidors i usuaris.
  
Article 12
  
1. De la Direcció General de Seguretat Industrial i Consum depén l'Àrea de Seguretat Industrial i Consum.
  
2. A l'Àrea de Seguretat Industrial i Consum li correspon.
  
a) L'elaboració de la normativa i plans d'actuació, coordinació i control en les matèries de seguretat industrial i metrologia.
  
b) L'elaboració d'estudis, informes i propostes sobre resolució d'expedients, procediments, organització i ordenació en la matèria seguretat industrial i metrologia.
  
c) L'establiment de les condicions per a l'acreditació del compliment dels requisits que han de reunir els professionals i les empreses que es dediquen a executar, mantindre, reparar o revisar instal·lacions, equips o aparells regulats pels reglaments tècnics de seguretat industrial.
  
d) La planificació, la programació, el seguiment i l'avaluació d'actuacions administratives relatives a la inspecció i la supervisió de les activitats de seguretat industrial en instal·lacions industrials.
  
e) La realització d'actuacions relatives a l'autorització, el seguiment i el control de les estacions d'inspecció tècnica de vehicles.
  
f) L'organització, la tramitació i la gestió administrativa i el seguiment pressupostari de plans, programes, projectes i altres actuacions de foment i desenvolupament de la seguretat industrial.
  
g) Promoure les condicions que garantisquen la lliure elecció i la contractació de béns i. servicis pels consumidors i usuaris, la igualtat de tracte, la supressió de discriminacions i el just equilibri de les prestacions.
  
h) L'elaboració de normes, directrius i programes dirigits a protegir els drets dels consumidors i usuaris, i la coordinació de les activitats públiques de suport i informació al consumidor.
  
i) El suport i la promoció de les associacions de consumidors i usuaris.
  
j) L'impuls i el suport tècnic i administratiu de les juntes arbitrals de consum.
  
k) La coordinació, funcionalment, de les unitats territorials en matèria de la seua competència.
  
l) Qualsevol altra que li encomanen els titulars de la Conselleria o de la Secretaria Autonòmica de què depenen, o que li atribuïsquen les disposicions vigents.
  
Article 13
  
La Direcció General d'Exportació exercirà les funcions en matèria de defensa de sectors productius a l'exterior tant en competència deslleial com en promoció comercial.
  
Article 14
  
A la Direcció General d'Exportació li correspon:
  
a) El disseny i l'execució de programes destinats a millorar la internacionalització i la posició competitiva dels productes i les empreses de la Comunitat Valenciana en els mercats exteriors.
  
b) El disseny i l'execució de programes d'implantació d'empreses de la Comunitat Valenciana a l'exterior.
  
c) La concertació i l'impuls de les institucions firals de la Comunitat Valenciana i dels certàmens i fires comercials realitzats per estes.
  
d) El suport a la presentació dels productes i empreses de la Comunitat Valenciana en fires comercials i altres esdeveniments promocionals realitzats a l'exterior.
  
e) La coordinació i el suport de les accions de promoció i internacionalització promogudes per les Cambres Oficials de Comerç, Indústria i Navegació i associacions empresarials.
  
f) La col·laboració amb altres organismes en activitats de promoció comercial, internacionalització i suport a l'exportació.
  
g) Qualsevol altra que li encomanen els titulars de la Conselleria o de la Secretaria Autonòmica de què depenen, o que li atribuïsquen les disposicions vigents.
  
Secció segona
  
De la Secretaria Autonòmica d'Universitat,
  
Ciència i Tecnologia
  
Article 15
  
1. A La Secretaria Autonòmica d'Universitat, Ciència i Tecnologia li correspon exercir les funcions que li atribuïx l'article 74 de la Llei de Govern Valencià en matèria d'universitat, investigació, ciència i tecnologia.
  
2. La Secretaria Autonòmica d'Universitat, Ciència i Tecnologia es compon dels òrgans següents:
  
- La Direcció General d'Universitat i Formació Superior
  
- La Direcció General d'Investigació i Transferència Tecnològica
  
- La Direcció General de Coordinació d'Infraestructures Científiques i Tecnològiques.
  
Article 16
  
La Direcció General d'Universitat i Formació Superior exercirà les funcions en matèria de proposta i execució de la política universitària i de formació superior.
  
Article 17
  
1. De la Direcció General d'Universitat i Formació Superior depén l'Àrea d'Universitats i Formació Superior.
  
2. A l'Àrea d'Universitats i Formació Superior li correspon:
  
a) Estudiar, analitzar, proposar i gestionar el procediment i els mitjans de finançament dels recursos que els centres universitaris necessiten per al desenvolupament dels seus fins, de conformitat amb les normes pressupostàries.
  
b) Elaborar els estudis sobre les partides pressupostàries destinades al finançament dels centres universitaris en l'àmbit de la programació plurianual.
  
c) Realitzar el seguiment i el control del desenvolupament i l'execució del pla d'inversions plurianual de cada universitat, així com aprovar la seua reprogramació anual, tot establint els procediments necessaris.
  
d) Autoritzar, d'acord amb el que establix l'article 81.3.h de la Llei Orgànica 6/2000, de 21 de desembre, d'Universitats, les operacions d'endeutament de les universitats públiques, amb un informe previ favorable de la Conselleria d'Economia, Hisenda i Ocupació.
  
e) Autoritzar a les universitats públiques valencianes les operacions de disposició de fons previstes en el sistema de finançament de les infraestructures contingudes en el pla d'inversions de cada universitat prèviament aprovat.
  
f) Establir, en desenvolupament del que ha acordat el Consell de la Generalitat, les instruccions necessàries per a la correcta execució i el control de les operacions de crèdit, financeres i de disposició de fons del sistema de finançament de les inversions de les universitats públiques vigent en cada moment.
  
g)Tramitar les propostes de creació, supressió, modificació, adscripció i integració, segons siga procedent, d'universitats, facultats, escoles tècniques superiors, escoles universitàries, instituts universitaris, col·legis universitaris i col·legis majors; així com d'aquells altres centres universitaris la creació dels quals no corresponga a les universitats.
  
h) Formular la proposta de taxes per la prestació de servicis acadèmics universitaris.
  
i) Elaborar els estudis per a la formulació de la política universitària, de manera que, tot respectant l'autonomia universitària, responga a les necessitats socials, econòmiques i científiques de la Comunitat Valenciana.
  
j) Proposar i gestionar les convocatòries de beques relatives a ensenyaments universitaris de primer i segon cicle, la competència dels quals corresponga a la Generalitat.
  
k) Prestar suport administratiu als òrgans de coordinació interuniversitària i assistència a la secretaria d'estos.
  
l) La coordinació administrativa de l'organització dels procediments selectius i de preinscripció per a l'accés a la universitat.
  
m) Proposar l'establiment i la coordinació de relacions en matèria d'universitats amb organismes de l'administració General de l'Estat, d'altres comunitats autònomes i de l'estranger.
  
n) Donar suport administratiu a la Comissió Valenciana d'Acreditació i Avaluació de la Qualitat del Sistema Universitari Valencià, i impulsar els tràmits dels procediments d'acreditació i avaluació de la qualitat universitària previstos en la normativa aplicable.
  
o) Exercir les competències que l'ordenament jurídic atribuïx a l'administració educativa en matèria universitària i formació superior, en l'àmbit de la Comunitat Valenciana, llevat de les que corresponen als titulars de la Secretaria Autonòmica de què depenen o de la Conselleria o al Consell de la Generalitat.
  
p) Tramitar, proposar i, en general, executar els actes de gestió econòmica i administrativa que li corresponguen, dins de l'àmbit funcional del centre directiu i d'acord amb el que establixen les disposicions i instruccions dictades pels òrgans competents.
  
q) Elaborar, emetre informes i proposar disposicions sobre matèries del seu àmbit funcional, així com dictar resolucions, circulars i instruccions en assumptes de la seua competència.
  
r) Qualsevol altra que li encomanen els titulars de la Conselleria o de la Secretaria Autonòmica de què depenen, o que li atribuïsquen les disposicions vigents.
  
Article 18
  
La Direcció General d'Investigació i Transferència Tecnològica exercirà les funcions en matèria de polítiques científiques, d'investigació i de desenvolupament tecnològic.
  
Article 19
  
1. De la Direcció General d'Investigació i Transferència Tecnològica depén l'Àrea de Política Científica i Transferència de Tecnologia.
  
2. Li correspon a l'Àrea de Política Científica i Transferència de Tecnologia:
  
a) Assumir la col·laboració, quan escaiga, amb la resta d'instàncies de la Generalitat competents en matèria d'investigació, coordinar les seues actuacions en allò que puga afectar a les universitats valencianes, i encarregar-se també del seguiment i control.
  
b) Fomentar i impulsar la participació de les entitats públiques i privades en la investigació universitària, així com la captació de recursos i ajudes que aquelles pogueren disposar, tot assumint la planificació i gestió.
  
c) Canalitzar la presència de la investigació pública, en matèries de la seua competència, en organismes, òrgans, programes i la resta de fòrums de decisió i debat que li afecten, tant d'àmbit nacional com internacional.
  
d) Difondre, a través dels mitjans a la seua disposició, les estratègies d'investigació en tots els àmbits socials, així com els resultats obtinguts, a fi d'aconseguir una implicació i una corresponsabilitat efectives en l'esforç investigador.
  
e) La gestió dels programes d'ajudes corresponents als seus programes pressupostaris
  
f) Proposar i gestionar la creació d'instituts universitaris
  
g) El suport tècnic administratiu a la secretaria tècnica de la Comissió delegada del Consell en matèria d'investigació i innovació tecnològica i als òrgans del PVIDI establits en la Llei 7/1997, de Foment i Coordinació de la Investigació Científica i del Desenvolupament Tecnològic de la Comunitat Valenciana.
  
h) La planificació, la coordinació, l'avaluació i el seguiment tècnic i instrumental de la política d'investigació i innovació tecnològica.
  
i) La gestió tècnica i administrativa, així com l'avaluació contínua i estratègica dels programes i/o actuacions assignats a la Secretaria del PVIDI.
  
j) L'informe previ de les propostes de convocatòries de subvencions i la resta de suports a la investigació i la innovació tecnològica gestionats pels diferents departaments del Consell de la Generalitat i ens públics i organismes adscrits.
  
k) L'emissió d'informe previ dels projectes de convenis i acords de col·laboració amb entitats públiques i privades, quan incidisquen sobre el desenvolupament de les polítiques d'Investigació i Innovació Tecnològica del Consell de la Generalitat.
  
l) El foment de la cooperació i l'impuls de plans d'actuació comus o complementaris de les accions mobilitzadores promogudes en el marc del Pla Nacional d'Investigació Científica, Desenvolupament i Innovació Tecnològica i de l'espai d'Investigació.
  
m) L'impuls a la dinamització dels agents i la potenciació de l'articulació del sistema valencià de Ciència Tecnologia Empresa.
  
Article 20
  
La Direcció General de Coordinació d'Infraestructures Científiques i Tecnològiques exercirà les funcions en matèria de coordinació de les infraestructures d'investigació, desenvolupament i innovació i parcs i instituts científics i tecnològics.
  
Article 21
  
1. De la Direcció General de Coordinació d'Infraestructures Científiques i Tecnològiques depén l'Àrea d'Infraestructures Científiques i Tecnològiques. S'adscriu funcionalment a esta Direcció General l'empresa Seguretat i Promoció Industrial Valenciana SA.
  
2. A l'Àrea d'Infraestructures Científiques i Tecnològiques li correspon:
  
a) El disseny i la posada en marxa de plans, programes i projectes destinats a la creació d'espais d'innovació, com a instruments d'aproximació entre els agents del Sistema Valencià Ciència Tecnologia Empresa
  
b) El disseny i la posada en marxa d'infraestructures d'investigació, desenvolupament i innovació, polígons industrials, parcs i instituts científics i tecnològics, parcs logístics i centres empresarials de desenvolupament i innovació tecnològica
  
c) L'anàlisi i el seguiment de les activitats pròpies de la promoció i el foment i la millora de polígons industrials, parcs i instituts científics i tecnològics, parcs logístics i centres empresarials de desenvolupament i innovació tecnològica i del sòl en què estes activitats s'exercixen
  
d) La col·laboració amb organismes institucionals relacionats amb la temàtica, així com emissió d'informes i estudis propis de la matèria i la seua difusió.
  
Capítol III
  
De la Sotssecretaria
  
Article 22
  
1. Sota la directa dependència del conseller, es crearà la sotssecretaria, que portarà a terme la inspecció de tots els servicis del seu àmbit, i ostentarà la direcció de tot el personal d'esta.
  
2. Així mateix, el sotssecretari té competència respecte als servicis comuns, la supervisió i la recopilació de documents, i l'assistència en les matèries pròpies de cada conselleria, especialment amb vista a:
  
a) Elaborar projectes o plans d'actuació i programes de necessitats de la conselleria.
  
b) Prestar assistència tècnica al conseller, secretaris autonòmic i directors generals en tot el que es requerisca i exercir la coordinació general dels centres directius de la Conselleria i dels organismes, entitats i societats adscrits a esta.
  
c) Informar el personal directiu de la conselleria de la procedència legal i la viabilitat econòmica dels seus programes d'actuacions.
  
d) Informar els assumptes que el conseller haja de sotmetre al ple del Consell o al president.
  
e) Proposar la reforma que s'encamine a millorar i perfeccionar els servicis dels distints centres de la conselleria, i preparar allò relatiu a la seua organització i mètode de treball, atenent principalment als seus costos i rendiments.
  
f) Proposar normes generals sobre adquisició de material i totes les disposicions que afecten el funcionament dels servicis.
  
g) Preparar compilacions de les disposicions vigents que afecten el Consell, proposar les refoses i revisions de textos legals que es consideren oportunes i cuidar de les publicacions tècniques, periòdiques o no, de la conselleria.
  
h) Dirigir i facilitar la formació d'estadístiques sobre les matèries de competència del Consell, en allò que afecte la conselleria, en col·laboració amb l'Institut Valencià d'Estadística i l'Institut Nacional d'Estadística o uns altres organismes que es consideren convenients.
  
i) Dirigir i supervisar la gestió de la secretaria general administrativa.
  
j) Qualsevol altra competència que siga inherent als servicis comuns de la conselleria i les que li siguen atribuïdes per la normativa vigent.
  
Article 23
  
1. Depén directament de la sotssecretaria la Secretaria General Administrativa.
  
2. En la Secretaria General Administrativa s'enquadren les funcions relacionades amb les matèries següents:
  
a) Direcció i impuls de la informatització dels servicis de la Conselleria.
  
b) Seguiment, gestió i tramitació de l'execució pressupostària.
  
c) Tramitació d'expedients de contractació i seguiment de la seua execució.
  
d) Personal.
  
e) Assumptes generals.
  
f) Registre general, arxiu i oficines d'informació i d'iniciatives i reclamacions.
  
g) Estudi dels processos, estructures i mètodes de treball.
  
h) Racionalització dels procediments administratius i d'instruments de gestió.
  
i) Estudi i proposta sobre normalització de material i documentació.
  
j) Publicacions.
  
k) Direcció i coordinació de projectes d'obres propis o desenvolupats en virtut de convenis de col·laboració.
  
l) Estudis i informes tècnics i econòmics.
  
m) Manteniment, tractament i interpretació de fonts i dades estadístiques.
  
n) Seguiment i control de l'activitat parlamentària.
  
o) Biblioteca.
  
2. La Sotssecretaria coordinarà la tasca de l'Àrea Jurídica amb els òrgans superiors, directius i unitats administratives de la Conselleria. L'Àrea Jurídica de la Conselleria amb dependència orgànica i funcional del Gabinet Jurídic de la Generalitat, prestarà l'assessorament jurídic a la Conselleria i a les seues entitats i ens dependents en els termes previstos en l'article 5 del Decret 27/2001, de 30 de gener del Consell de la Generalitat, d'Organització i Règim de Funcionament dels Servicis Jurídics de la Comunitat Valenciana.
  
Títol III
  
De l'organització territorial
  
Article 24
  
1. Les direccions territorials de la Conselleria d'Empresa, Universitat i Ciència assumixen la representació de la Conselleria en el seu respectiu àmbit territorial i els correspondrà la direcció i coordinació de les unitats administratives del seu àmbit provincial i, en particular, les funcions que li siguen encomanades o atribuïdes reglamentàriament.
  
2. Les direccions territorials s'estructuren en les unitats següents:
  
- Servei Territorial d'Indústria i Seguretat Industrial.
  
- Servei Territorial de Comerç.
  
- Servei Territorial de Consum.
  
3. A les esmentades unitats els correspondrà les funcions que els siguen encomanades o atribuïdes reglamentàriament.
  
DISPOSICIONS ADDICIONALS
  
Primera
  
En els supòsits de vacant en la titularitat d'algun dels òrgans establits pel present decret, podrà acordar-se l'acumulació de les funcions corresponents a este, a un altre o altres òrgans.
  
Segona
  
1. Les referències que en la normativa vigent s'efectuen a la Conselleria d'Indústria, Comerç i Turisme s'entendran fetes a la Conselleria d'Empresa, Universitat i Ciència.
  
2. Les referències que la normativa vigent atribuïx al secretari autonòmic d'Indústria i Comerç hauran d'entendre's fetes al secretari autonòmic d'Empresa o al secretari autonòmic d'Universitat, Ciència i Tecnologia en l'àmbit de les seues respectives competències.
  
3. Les referències que la normativa vigent atribuïx al director general d'Indústria i Investigació Aplicada, al director general de Comerç i Consum o al director general d'Universitats i Investigació hauran d'entendre's fetes al director general d'Indústria i Comerç, al director general de Seguretat Industrial i Consum, al director general d'Universitats i Formació Superior, al director general d'Investigació i Transferència Tecnològica o al director general de Coordinació d'Infraestructures Científiques i Tecnològiques en l'àmbit de les seues respectives competències.
  
DISPOSICIONS TRANSITÒRIES
  
Primera
  
Les unitats i els llocs de treball de nivell administratiu continuaran subsistents i continuaran donant el suport administratiu en relació amb aquells assumptes i expedients que els corresponguen per raó de la matèria abans de la reestructuració portada a terme mitjançant el Decret 8/2004, de 3 de setembre, del president de la Generalitat, sense perjudici de la competència per a resoldre dels òrgans als quals els hi ha sigut atribuïda, la seua retribució es realitzarà a càrrec dels mateixos crèdits pressupostaris, tot això fins que s'aproven les relacions de llocs de treball adaptades a l'estructura orgànica prevista en este reglament, sense perjudici que, des del moment de la seua entrada en vigor, es produïsquen determinats canvis d'adscripció d'unitats administratives, de conformitat amb la reorganització efectuada.
  
Segona
  
1. Als efectes del que establix l'apartat anterior, les unitats la denominació de les quals no haja canviat, passaran a dependre, amb els actuals mitjans personals i materials, de les unitats superiors que establix este reglament.
  
2. En tant no es produïsca l'aprovació de les relacions de llocs de treball adaptades a la nova estructura orgànica, l'actual Àrea d'Ordenació i Seguretat Industrial i Minera assumirà les funcions que el present reglament atribuïx a l'Àrea d'Indústria i Mines, l'actual Àrea de Consum les atribuïdes a l'Àrea de Seguretat Industrial i Consum, l'actual Àrea d'Universitats les atribuïdes a l'Àrea d'Universitats i Formació Superior, l'actual Àrea de Promoció de la Investigació les atribuïdes a l'Àrea de Política Científica i Transferència de Tecnologia, i l'actual Àrea d'Investigació Científica, Innovació i Tecnologia les atribuïdes a l'Àrea d'Infraestructures Científiques i Tecnològiques.
  
DISPOSICIÓ DEROGATÒRIA
  
Única
  
Queda derogat el Decret 117/2003, d'11 de juliol, del Consell de la Generalitat, el Decret 115/2003, d'11 de juliol, del Consell de la Generalitat, posteriorment modificat pels Decrets 238/2003, de 5 de desembre, 249/2003, de 12 de desembre i 65/2004, de 7 de maig, pel que fa a la Direcció General d'Universitats i Investigació, així com totes les disposicions que del mateix rang o d'un rang inferior s'oposen al que establix el present decret.
  
DISPOSICIONS FINALS
  
Primera
  
Es faculta el conseller d'Empresa, Universitat i Ciència per a dictar totes les disposicions que requerisca el desenvolupament i l'execució del present decret, en compliment del que disposa l'article 71 de la llei de Govern Valencià.
  
Segona
  
El present decret entrarà en vigor l'endemà de la publicació en el Diari Oficial de la Generalitat Valenciana.
  
València, 1 d'octubre de 2004
  
El president de la Generalitat,
  
FRANCISCO CAMPS ORTIZ
  
El conseller d'Empresa, Universitat i Ciència,


Còpia Permalink ELI